વોટ્સએપ ઉપર વાઈરલ થયેલા પ.પૂ. ડૉક્ટર સાહેબના પત્રના આ અંશોનું અધ્યયન કર્યું હોત તો ગોવામાં જે બન્યું તે ક્યારેય બન્યું હોત નહીં. ગોવાની મરાઠી-કોંકણી માધ્યમની શાળાઓના અનુદાનના પ્રશ્ર્ને વ્યક્તિગત મહેચ્છાઓ સંતોષવા રાજકીય પક્ષની યોજનાની ઘોષણા કરતા પહેલાં શ્રી વેલીંગકરે પોતે સંઘના દાયિત્વમાંથી મુક્ત થવું જોઈતું હતું. પરંતુ તેઓ એ વિવેક ચૂકી ગયા, એટલું જ નહીં, સંઘે તેમને મુક્ત કર્યા (તેમની હકાલપટ્ટી કરી નથી). તે પછી પણ તેમણે હવે ગોવા એક સંઘનું અલગ પ્રાંત છે અને તેમના સમર્થનમાં સંઘના ૪૦૦ જેટલા સ્વયંસેવકોએ સંઘમાંથી ત્યાગપત્ર આપ્યા છે. શ્રી વેલીંગકરની આવી ઘોષણા પછી વાઈરલ થયેલા અનેક મેસેજમાં તેમને પ્રશ્ર્ન કરવામાં આવ્યા હતા કે એ ૪૦૦ સ્વયંસેવકો પૈકી કોઈ એકનો તો સંઘના સભ્યપદનો પત્ર/પ્રમાણપત્ર તો બતાવો, પછી ત્યાગપત્રની વાત કરો. સંઘમાં સભ્યપદ કે ત્યાગપત્ર જેવું કશું જ નથી. અહીં તો છે કેવળ સૌહાર્દ અને પ્રતિબદ્ધતા. તેથી સ્વયંસેવકોના ત્યાગપત્રની વાત એ તો નર્યું તરકટ જ છે. હા, દાયિત્વમાંથી મુક્ત કરાયેલા શ્રી સુભાષ વેલીંગકર સંઘના સ્વયંસેવક તો રહે જ છે.